Ukraina prezidenti Pyotr Poroshenko Kiyevda urush faxriylari bilan uchrashuvda ukrainalik harbiylar ishtirokisiz Ikkinchi jahon urushida g‘alabaga erishib bo‘lmasdi, deb aytdi. "Rad qilib bo‘lmaydigan bunday tarixiy dalillar borida Rossiya urushni Ukrainasiz yuta olardi deb qanday qilib surbetlarcha aytish mumkin. Bu urushni ukrainaliklarsiz yuta olmasdilar", deb Poroshenkoning so‘zlarini keltirmoqda uning matbuot xizmati. Poroshenko Ukrainaning G‘alabadagi rolini kim shubha ostiga qo‘yayotganiga aniqlik kiritmagan. Rossiyalik rasmiy shaxslar bu umumiy g‘alaba bo‘lganini bir necha bor ta’kidlashgan. Xususan, Rossiya prezidenti Vladimir Putin barcha millatlarning jasoratini yodda saqlash kerakligini, Rossiya Davlat dumasi spikeri Sergey Narishkin esa Sho‘ro armiyasining zobit va askarlarida yagona vatan bo‘lgani va "frontdagilarni rus va arman, ukrain va qozoq, tatar va gruzinlarga bo‘lish hech kimning xayoliga ham kelmagani" aytib o‘tganlar.